### Beslutning

-

### Sagsfremstilling

**Ændret organisering af gadefejning i Kalundborg Kommune**
I forbindelse med at Kalundborg Kommune står over for at skulle investere i en ny fejebil, har administrationen vurderet, at gadefejningen fremadrettet vil kunne løses med den bedst mulige økonomi for kommunen, hvis opgaven udbydes til en ekstern entreprenør. Udbuddet gennemføres i første halvdel af 2025. Konsekvensen af udbuddet vil være, at bemandingen på vej- og parkområdet reduceres med op til et årsværk, og at der ikke indkøbes en ny fejebil.

**Råstofvej**I 2019 indgik tre råstofindvindere en indbyrdes aftale om at etablere interne veje i råstofområderne ved Bregninge med henblik på at minimere generne fra transporten med råstofferne.

Kalundborg Kommune støttede op omkring aftalen ved at gennemføre supplerende trafiksikkerhedsmæssige tiltag og overkørsler i tilknytning til de interne råstofveje. Kommunen afsluttede sit anlægsprojekt i sommeren 2022.

Dennis Christoffersen, som er en af de tre parter i aftalen, har nu oplyst, at de ikke ønsker at gennemføre den aftalte råstofvej.

**CO2-lagring**Energistyrelsen behandler en ansøgning om yderligere seismiske målinger omkring [adresse] og ned til [adresse] samt havområdet omkring og nord for [adresse]. Undersøgelsesperioden er første halvår af 2025.

Kalundborg er blevet spurgt om der er særlige ønsker om offentlighedsfase forud for Styrelsens afgørelse. Energistyrelsen ønsker kun at have en offentlighedsfase, hvis offentligheden kan bidrage med fakta og informationer som ellers ikke vil komme frem. Administrationen har svaret og Kalundborg Kommune anbefaler en offentlighedsfase.

Kalundborg Kommune skal derudover give en tilkendegivelse om miljøvurderingen af de seismiske målinger til Energistyrelsens afgørelse. I den forbindelse har Kalundborg Kommune stillet visse vilkår for at sikre at der ikke sker en negativ påvirkning af bilag IV arter.

**Dronningebroen**
Dronningebroen er lige nu lukket på grund af slidtage, og Teknik- og Miljøudvalget besluttede på sit møde den 4. november 2024 at en eventuel istandsættelse eller udskiftning af broen skal drøftes på ny i forbindelse med prioriteringen af anlægsbudgettet til brovedligeholdelse i 2025.

[adresse] har på den baggrund henvendt sig til formanden for Teknik- og Miljøudvalget med en bekymring i forhold til den manglende adgang til vest borgen. Adgangen anvendes i forbindelse med afviklingen af [adresse], der afvikles i august 2025. Museum [adresse] foreslår derfor, at der etableres en midlertidig stilladsbro.

**Skydebanerne i Svebøllehallens kælder**
Der har været flere henvendelser til blandt andet Teknik- og Miljøudvalget vedrørende indeklimaet i skydebanelokalerne i Svebøllehallens kælder. Flere brugere (foreninger) er bekymrede for ophold i det hele taget i [adresse]. Kommunen har derfor fået foretaget en vurdering af eventuel forekomst af skimmelsvamp i [adresse]. Målinger viser, at der kun er udfordringer i området ved skydebanerne. Man kan derfor uden risiko benytte svebøllehallens øvrige lokaler.

**Status vedrørende cykelstier**Alle fire igangsatte cykelstier er tæt på at være færdige.

* Viskinge - Svebølle: Cykelstien mangler kun slidlag, der udføres i foråret 2025. Indvielse er ved at blive planlagt.
* Ubby - Rute 22: Cykelstien mangler kun slidlag, der udføres i foråret 2025. Indvielse er ved at blive planlagt (gennemføres i samarbejde med lokalrådet).
* Havnsø - Føllenslev: Cykelstien er færdig. Der mangler slidlag på de sikre krydsninger på [adresse]. Herudover genoprettes grøfter i foråret 2025. Indvielse er ved at blive planlagt.
* Kirke Helsinge - [adresse]: Cykelstien forventes afleveret fra entreprenøren i februar eller marts 2025, og slidlag forventes udført i midten af 2025. Indvielse er ved at blive planlagt.